Obama: Vdekja e Gadafit i tha fund një kapitulli të gjatë e të dhimbshëm për Libinë
Presidenti amerikan vlerësoi NATO-n dhe përpjekjet e popullit libian për rrëzimin e udhëheqësit autokrat.
Presidenti Barak Obama tha se vdekja e ish udhëheqësit të Libisë Moamar Gadafi i tha fund një kapitulli të gjatë e dhimbshëm, siç u shpreh ai, pas disa dekadash sundimi me dorë të hekurt. Korrespondenti i Zërit të Amerikës Kent Klain na informon nga Shtëpia e Bardhë, ku zyrtarët thonë se presidenti u informoa dje herët për vdekjen e Gadafit. Presidenti Obama tha se është shumë krenar për punën e aleancës së NATO-s në Libi dhe për përpjekjet e popullit libian për të rrëzuar udhëheqësit e vendit për një kohë shumë të gjatë. Në një takim në Shtëpinë e Bardhë, presidenti falenderoi Kryeministrin e Norvegjisë Jens Stoltenberg për ndihmesën e vendit të tij në misionin e NATO-s në Libi dhe theksoi rëndësinë e bashkëpunimit ndërkombëtar. Dje para dite, zëdhënësi i Shtëpisë së Bardhë, Xhej Kerni, tha se vrasja e Gadafit do t’i japë fund edhe misionit të NATO-snë Libi, i cili filloi në muajin mars për mbrojtjen e civilëve libianë nga forcat e Gadafit. Kerni tha se Këshilli, i cili qeveris Libinë, është i autoriteti i vetëm që ka deklaruar se ka kontrollin e vendit. Zëdhënësi i zotit Obama i bëri jehonë thirrjes së presidentit drejtuar Këshillit Kombëtar Kalimtar për të formuar një qeveri demokratike sa më parë që të jetë e mundur. Ai tha se grupi ka premtuar vazhdimisht se do ta bëjë një gjë të tillë. Kerni tha se Shtetet e Bashkuara do të punojnë me vende të tjera për ta ndihmuar Libinë në kalimin drejt demokracisë. Ai nuk tha specifikisht se si do të bëhet kjo. Ai tha gjithashtu se Uashingtoni po u bën thirrje udhëheqësve të Libisë të konsolidojnë forcat e armatosura nën kontrollin civil dhe të punojnë për të vënë në kontroll materialet e rrezikëshme. Zëdhënësi i Shtëpisë së Bardhë la të kuptohet se ndërhyrja ushtarake amerikane në Siri për largimin nga vendi të Presidentit, Bashar al-Asad, nuk është një opsion i mundshëm, por ai tha se lëvizja e quajtur “Pranvera Arabe” ka shumë të ngjarë të prekë edhe Sirinë. Kerni tha se Presidenti Obama u informua për vdekjen e Gadafit në informacionin e djeshëm ditor të sigurisë, por ishte në dijeni të njoftimeve për këtë ngjarje më herët gjatë ditës.